อี-แบงก์เสี่ยงสูง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

เตือนอย่าลงวินโดวส์ปลอม
โพสต์ทูเดย์ — ธนาคารเตือนลูกค้าอินเทอร์เน็ตแบงกิง อย่าลงโปรแกรมวินโดวส์ปลอม เสี่ยงถูกเจาะข้อมูลต่อให้ลงแอนตี้ไวรัสจริง
นายธีรนันท์ ศรีหงส์ รองกรรมการผู้จัดการอาวุโส ธนาคารกสิกรไทย เปิดเผยว่า ปัจจุบันการใช้อินเทอร์เน็ตแบงกิงและโมบายแบงกิงผ่านสมาร์ตโฟนได้รับความนิยมเพิ่มขึ้น เพราะเป็นช่องทางที่ง่ายและสะดวก ซึ่งผู้ใช้ควรเรียนรู้ความปลอดภัยจากเครื่องมือเหล่านี้ด้วย 
“การใช้โปรแกรมปลอมในคอมพิวเตอร์ ก็มีความเสี่ยงต่อการถูกเจาะข้อมูลจากแฮกเกอร์ด้วย” นายธีรนันท์ กล่าว
การลงโปรแกรมวินโดวส์ปลอม แม้จะเป็นคอมพิวเตอร์ของตัวเองก็ใช่จะปลอดภัยที่สุด หากคอมพิวเตอร์เครื่องนั้นลงโปรแกรมวินโดวส์ปลอม จะยิ่งเปิดช่องให้แฮกเกอร์ล้วงข้อมูลได้ง่าย คล้ายกำแพงที่ถูกทำลายไปชั้นหนึ่ง ซึ่งต่อให้คอมพิวเตอร์เครื่องนั้นลงโปรแกรมแอนตี้ไวรัสจริง แต่วินโดวส์ปลอมก็ยังเสี่ยงอยู่ดี ฉะนั้นจึงไม่แนะนำให้ประหยัดค่าลงโปรแกรมจริง เพราะไม่คุ้มหากถูกเจาะข้อมูลแล้วเงินในบัญชีหายไป
“ผมแนะนำไม่ควรใช้อินเทอร์เน็ตแบงกิงผ่านวินโดวส์ปลอม เพราะโอเอสในดาตาเซนเตอร์ต้องแข็งแกร่งด้วย การใช้วินโดวส์ของจริงภายใน 1 สัปดาห์จะมีการอัพเดตความปลอดภัยต่างๆ เป็นหน้าต่างเล็กๆ ขึ้นมาเตือนเราให้อัพเดตโปรแกรม แต่ถ้าเป็นของปลอมสิ่งเหล่านี้จะไม่มี ก็เหมือนคุณใช้เทคโนโลยีที่ล้าสมัยอยู่ตลอดเวลาก็ไม่ทันกลุ่มมิจฉาชีพ ซึ่งนั่นก็เท่ากับว่าเมื่อคุณใช้อินเทอร์เน็ตแบงกิงจากคอมพิวเตอร์ใครก็ไม่รู้ ก็มีความเสี่ยง เพราะเราไม่รู้ได้ว่าคอมพิวเตอร์เครื่องนั้นติดตั้งวินโดวส์ปลอมหรือเปล่า” นายธีรนันท์ กล่าว
ทั้งนี้ กระแสการใช้โมบายแบงกิงจากสมาร์ตโฟนก็มาเร็วและแรงเช่นกัน โดยปี 2553 การทำธุรกรรมจากโมบายแบงกิงเติบโต 30% ขณะที่ปีนี้ธนาคารคาดว่าจะมีอัตราการใช้งานเติบโตถึง 50% 
นายธีรนันท์ กล่าวว่า ไอโฟนซึ่งเป็นสมาร์ตโฟนที่ได้รับความนิยมสูงนั้น ผู้ใช้นิยมนำไปตัดแต่งเจลเบรก เพื่อดาวน์โหลดโปรแกรมต่างๆ ได้ง่ายขึ้น ยิ่งทำให้เกิดความเสี่ยงต่อตัวผู้ใช้เอง เหมือนระบบความปลอดภัยได้ถูกเจาะทำลายไป 1 ชั้น หากผู้ใช้ดาวน์โหลดโปรแกรมที่ไม่รู้จัก ก็ยิ่งช่วยให้การล้วงข้อมูลในโทรศัพท์เป็นไปได้ง่ายขึ้นโดยที่ผู้ใช้อาจไม่รู้ตัว ซึ่งหากเข้าอินเทอร์เน็ตแบงกิงผ่าน URL ด้วยแล้วก็อาจมีความเสี่ยงเพิ่มขึ้นอีก สิ่งสำคัญคือผู้ใช้โมบายแบงกิงและอินเทอร์เน็ตแบงกิงไม่ควรดาวน์โหลดโปรแกรมที่ไม่รู้จัก
ก่อนหน้านี้ธนาคารกสิกรไทย ได้แจ้งเตือนลูกค้า กรณีมีกลุ่มมิจฉาชีพส่งอีเมล์หลอกลวงประชาชน โดยแจ้งว่าบัญชีมีปัญหา หรือธนาคารมีการพัฒนาระบบรักษาความปลอดภัยใหม่ โดยแนะนำให้ทำรายการ หรือแก้ปัญหา โดยคลิกลิงก์ในอีเมล์ดังกล่าว จะเชื่อมต่อไปยังเว็บไซต์ปลอม ซึ่งมีลักษณะเหมือนกับหน้าจอ KCyber Banking ทุกอย่าง แต่ไม่ใช่ URL ของธนาคาร เช่นhttp://ruybalgroup.com/img/layout/Welcome%20to%20KCyber%20Bank.html, http://decodance.annemasse.biz/img/Welcome%20to%20KCyber%20Bank.html หรือชื่ออื่นๆ ที่อาจจะมีชื่อที่คล้ายคลึงกับ URL ของธนาคาร โดยธนาคารยืนยันว่า ธนาคารไม่มีนโยบายส่งอีเมล์ที่มีลิงก์ให้คลิกเพื่อเข้าสู่ระบบใด ๆ ของธนาคาร หรือสอบถามข้อมูลส่วนตัวผ่านทางอีเมล์